Vier vas ná omroeper, akteur se skietdoodMandla Hlatshwayo. Foto: Facebook. Vier mense is in hegtenis geneem in verband met die moord op ŉ gewilde radio-omroeper en akteur. Mandla Hlatshwayo, omroeper by Jozi FM en voormalige akteur in die sepie Generations, is Sondagaand in Soweto doodgeskiet. Hlatshwayo en ŉ vriend het glo op Moedersdag vroue probeer beskerm tydens ŉ gewapende rooftog by ŉ kuierplek in Pimville. Vier gewapende mans het die kuierplek binnegestorm, vroue van hul selfone probeer beroof en op die kuiergaste losgebrand. Hlatshwayo en sy vriend, Oupa Duma, het glo tussenbeide getree en is albei doodgeskiet. Khomotso Phahlane, waarnemende nasionale polisiekommissaris, het Dinsdag bevestig die polisie het ŉ deurbraak gemak en vier verdagtes is in verband met die voorval in hegtenis geneem. Hy het gesê die polisie het tydens die verdagtes se inhegtenisneming beslag gelê op ŉ vuurwapen en Mandrax. Die verdagtes moet binne 48 uur in die hof verskyn.